32004R0085
L 013/3
JURNALUL OFÍCIAL AL UNIUNII EUROPENE
REGULAMENTUL (CE) NR. 85/2004 AL COMISIEI
din 15 ianuarie 2004
de stabilire a standardului de comercializare pentru mere
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 2 alineatul (2),
întrucât:
(1)
Merele sunt incluse în anexa I la Regulamentul (CE) nr. 2200/96 printre produsele pentru care trebuie adoptate standarde. Regulamentul (CE) nr. 1619/2001 al Comisiei din 6 august 2001 de stabilire a standardului de comercializare pentru mere și pere și de modificare a Regulamentului (CEE) nr. 920/89 (2) stabilește un standard comun de comercializare pentru mere și pere.
(2)
Din motive de claritate, Grupul de lucru pentru standardizarea produselor perisabile și dezvoltarea calității al Comisiei Economice a Organizației Națiunilor Unite pentru Europa (CEE/ONU) a decis să delimiteze dispozițiile privind merele de cele referitoare la pere. Pe de altă parte, a decis să actualizeze standardul CEE/ONU FFV-50 privind comercializarea și controlul calității comerciale a merelor, în ceea ce privește dispozițiile referitoare la calitate și la mărime. Din motive de transparență pe piața mondială, este necesară abrogarea Regulamentului (CE) nr. 1619/2001 și adoptarea, în consecință, a două noi standarde de comercializare pentru mere, respectiv pere.
(3)
Principalul criteriu de maturitate prevăzut de Regulamentul (CE) nr. 1619/2001 este definirea unei dimensiuni minime pentru mere. Având în vedere progresele tehnice din domeniul metodelor de măsurare a fermității și a conținutului de zahăr al fructelor, precum și apariția unor noi piețe de desfacere pentru merele coapte de dimensiuni mici, trebuie redusă dimensiunea minimă a merelor aplicabilă în cadrul Comunității, avându-se grijă, în același timp, prin intermediul unor noi criterii de maturitate ca, de exemplu, conținutul de zahăr și fermitatea, ca reducerea dimensiunii minime să nu aibă drept rezultat introducerea pe piață a unor fructe insuficient de coapte și/sau de dezvoltate.
(4)
Deoarece definirea precisă a noilor criterii de maturitate, care să țină seama de caracteristicile soiurilor în ceea ce privește dimensiunea merelor, necesită cercetări mai ample, este oportun să se amâne aplicarea reducerii dimensiunii minime pentru data de 1 august 2005 și să se prevadă, până la data respectivă, dispoziții tranzitorii privind mărimea.
(5)
Aplicarea noilor standarde trebuie să elimine de pe piață produsele de calitate nesatisfăcătoare, să orienteze producția în scopul satisfacerii cerințelor consumatorilor și să faciliteze relațiile comerciale pe baza unei concurențe loiale, contribuind astfel la creșterea rentabilității producției.
(6)
Standardele se aplică în toate etapele de comercializare. Transportul pe distanțe mari, depozitarea pe durată determinată sau diferitele manipulări la care sunt supuse produsele pot atrage după sine diverse alterări care se datorează evoluției biologice a produselor sau caracterului lor mai mult sau mai puțin perisabil. Este recomandabil să se țină seama de aceste alterări în aplicarea standardelor în etapele de comercializare care urmează după etapa de expediere.
(7)
Dat fiind că produsele din categoria „Extra” fac obiectul unei trieri și condiționări extrem de atente, trebuie să se ia în considerare doar diminuarea stării de prospețime și de turgescență a acestora.
(8)
Comitetul de gestionare a fructelor și legumelor proaspete nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Standardul de comercializare aplicabil merelor care intră sub incidența codului NC ex 0808 10 este prevăzut în anexă.
Standardul se aplică în toate etapele de comercializare, în condițiile prevăzute de Regulamentul (CE) nr. 2200/96.
Cu toate acestea, în etapele următoare etapei de expediere, produsele pot prezenta, în raport cu cerințele standardului:
-
o ușoară diminuare a stării de prospețime și de turgescență;
-
produsele încadrate în alte categorii decât categoria „Extra” pot prezenta ușoare alterări datorate evoluției lor și caracterului lor mai mult sau mai puțin perisabil.
Articolul 2
Până la 31 iulie 2005, se aplică următoarele dispoziții privind mărimea:
(a)
dacă dimensiunea este determinată cu ajutorul diametrului, se impune un diametru minim pentru toate categoriile de fructe, după cum urmează:
Extra
Categoria I
Categoria II
Soiuri cu fructe mari (3)
70 mm
65 mm
65 mm
Alte soiuri
60 mm
55 mm
55 mm
(b)
dacă dimensiunea este determinată cu ajutorul greutății, se impune o greutate minimă pentru toate categoriile de fructe, după cum urmează:
Extra
Categoria I
Categoria II
Soiuri cu fructe mari (4)
140 g
110 g
110 g
Alte soiuri
90 g
80 g
80 g
Articolul 3
Regulamentul (CE) nr. 1619/2001 se abrogă.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Paragrafele al doilea și al treilea de la punctul III din anexă se aplică doar de la 1 august 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 ianuarie 2004.